Á biðlistum sjúkrahúsa eru flestir úr röðum eldri borgara Biðlistar fylgja öllum sjúkrahúsum , en forsenda eðlilegs sjúkrahúsrekstrar og að heilbrigðisþjónustunni sé sinnt samkvæmt lögum , er að biðtími eftir aðgerð eða umönnun sé við hæfi . Kannanir landlæknisembættisins árið 2000 hafa leitt í ljós , að á síðastliðnum fjórum árum hafa að staðaldri verið um 7000 manns á biðlistum og kemur meirihluti þeirra úr röðum eldri borgara . Þeim hefur fjölgað er bíða eftir til dæmis kransæðaþræðingum ( biðtími 14 - 15 vikur ) og öðrum æðaaðgerðum ( biðtími upp í tvö ár ) , aðgerðum á augn - , kvensjúkdóma - og þvagfæradeildum ( biðtími allt að tvö ár ) og vistun á hjúkrunardeildum . Á einstaka listum hefur orðið smávægileg fækkun til dæmis á biðlistum eftir bæklunaraðgerðum ( biðtími 9 - 15 mánuðir ) vegna fjölgunnar aðgerða á stofum úti í bæ . Athugun á biðlistum eftir bæklunaraðgerðum sýnir , að allt að 65% sjúklinga bíða í 6 - 12 mánuði eftir aðgerð , þrátt fyrir verulegar þjáningar á biðtímanum , og draga fram lífið á sterkum verkja - og svefnlyfjum ( rannsókn frá Sjúkrahúsi Reykjavíkur ) . Margoft hefur komið fram að langur biðtími eftir rannsókn og aðgerð vegna kransæðasjúkdóma , dregur úr lífslíkum sjúklinga ( upplýsingar frá landlæknisembættinu 1997 ) . Áður fyrr gengu gallsteinasjúklingar fljótlega undir aðgerð en nú er algengt að yfir 60% þeirra komist ekki í aðgerð fyrr en ástand þeirra hefur stórversnað og batalíkur minnkað ( munnlegar upplýsingar frá prófessor Jónasi Magnússyni ) . Nú bíða yfir 250 aldraðir eftir hjúkrunarplássi á Reykjavíkursvæðinu , en 30 - 40% þeirra eru of veikir til þess að bíða heima að áliti Pálma V. Jónssonar forstöðulæknis öldrunarsviðs á Landspítala Fossvogi . Vegfarendur á götum borgarinnar mæta á hverjum degi einstaklingum illa þjáðum vegna geðsjúkdóma eða vímuefnaneyslu . Skortur á sjúkrarými veldur því , að margt fársjúkt fólk fær ekki vistun , en reikar um götur með lyf í vasa sem það hefur ekki rænu á að taka inn . Jafnvel eru fleiri dæmi þess að fólk er útskrifað samdægurs eftir sjálfsmorðstilraun , til dæmis alvarlega líkamlega áverka ( skorið á púls ) . Rekja mætti fjölmargar raunasögur um afdrif biðlistasjúklinga sem beðið hafa marga mánuði , óvinnufærir og illa þjáðir . Stundum má lesa greinarkorn og jafnvel leiðara í dagblöðum um , " hvort verið sé að leggja fólk inn á sjúkrahús að óþörfu " . Vissulega leggja vaktlæknar stundum fólk á sjúkrahús vegna gruns um einkenni alvarlegs sjúkdóms sem síðan líða hjá , að minnsta kosti í bili og jafnvel að fullu . Hver getur staðhæft að innlögn hafi verið óþörf ? Kannanir landlæknisembættsins á árunum 1995 - 1997 leiddu í ljós að afköst og árangur íslenskra sérgreinadeilda og minni sjúkrahúsa er svipaður og gerist á bestu sjúkrahúsum á Norðurlöndum . Dönsk ráðgjafarstofnun komst að svipaðri niðurstöðu . Við verðum að hafa í huga að yfirgnæfandi hluti íslenskra lækna og margir hjúkrunarfræðingar hafa áralanga starfsreynslu á útlendum hátækniheilbrigðisstofnunum . Meirihluti annarra starfsstétta búa ekki við þá reynslu . Til þess að fá staðfestingu á afköstum sérdeilda er bent á yfirlitsgrein í breska læknablaðinu British Medical Journal frá september 1999 , en þar kemur fram að legutími á íslenskum sérdeildum er styttri en á bandarískum sérdeildum , sem þó losna fyrr við sjúklinga vegna sjúklingahótela sem rekin eru í nánum tengslum við deildir þar . Kvartanir berast oft um stuttan legutíma og " of hraða útskrift " sjúklinga hér á landi . Vafasamt er , að samanburður á afköstum annarra atvinnugreina hérlendis við samsvarandi atvinnugreinar í útlöndum sé hagstæðari en hér er nefnd . Að lokum má spyrja : " Hvaðan koma þær hugmyndir stjórnenda og stjórnmálamanna um afköst sjúkrastofnana , sem stangast þvert á athuganir þeirra er sinna veiku fólki daglega ? " Félag eldri borgara í Reykjavík og nágrenni mótmælir kröftuglega fækkun sjúkrarýma á hjúkrunar - , geð - og handlækningadeildum eins og fram kemur í fjárhagsáætlun stóru sjúkrahúsanna í Reykjavík , þar sem stór hluti þess fólks sem er á biðlistum , er eldra fólk . Vinnustaðir er búa við slíkar þrengingar draga ekki að sér starfsfólk . F.h. stjórnar Félags eldri borgara í Reykjavík og nágrenni